b'\n_START_ARTICLE_\nRaskaus\n_START_PARAGRAPH_\nRaskaus tarkoittaa aikaa, jolloin naaraan elimist\xc3\xb6ss\xc3\xa4 kehittyy hedelm\xc3\xb6ittynyt munasolu alkioksi ja my\xc3\xb6hemmin siki\xc3\xb6ksi. Raskaus p\xc3\xa4\xc3\xa4ttyy synnytykseen. Ihmisill\xc3\xa4 raskaus kest\xc3\xa4\xc3\xa4 noin 9 kalenterikuukautta, ja kuukautiset yleens\xc3\xa4 j\xc3\xa4\xc3\xa4v\xc3\xa4t pois sen ajaksi. Raskaus edellytt\xc3\xa4\xc3\xa4 yhdynt\xc3\xa4\xc3\xa4 tai keinohedelm\xc3\xb6ityst\xc3\xa4. _NEWLINE_Keskenmenolla eli spontaanilla abortilla tarkoitetaan raskauden tahatonta keskeytymist\xc3\xa4 ennen kuin siki\xc3\xb6 on elinkelpoinen, ihmisill\xc3\xa4 ennen 22. raskausviikkoa. Siki\xc3\xb6 painaa t\xc3\xa4ll\xc3\xb6in yleens\xc3\xa4 alle 500 grammaa. Viikon 22 j\xc3\xa4lkeen tapahtuva tai yli 500 grammaa painavan siki\xc3\xb6n kuolemaa kutsutaan kohtukuolemaksi._NEWLINE_Raskaus voi p\xc3\xa4\xc3\xa4tty\xc3\xa4 my\xc3\xb6s tarkoitukselliseen keskeytykseen eli indusoituun aborttiin._NEWLINE_Ihmiskulttuurissa ei-toivottujen raskauksien ehk\xc3\xa4isy on my\xc3\xb6s vuosisatainen pyrkimys, johon suhtautuminen on vaihdellut. Samalla on onnistuttu kehitt\xc3\xa4m\xc3\xa4\xc3\xa4n sukupuolitautien ehk\xc3\xa4isy\xc3\xa4. Yhteiskunnallisesti merkitt\xc3\xa4v\xc3\xa4 n\xc3\xa4k\xc3\xb6kanta on syntyvyyden s\xc3\xa4\xc3\xa4nn\xc3\xb6stely.\n_START_SECTION_\nRaskauden toteaminen ja laskettu aika\n_START_PARAGRAPH_\nRaskauden alkamisen ensimm\xc3\xa4inen merkki on kuukautisten pois j\xc3\xa4\xc3\xa4minen. Raskaustestit perustuvat istukkahormonin (HCG, human chorionic gonadotropin) osoittamiseen virtsasta tai verest\xc3\xa4 ja ne voivat olla positiivisia jo muutaman p\xc3\xa4iv\xc3\xa4n kuluttua kuukautisten my\xc3\xb6h\xc3\xa4stymisest\xc3\xa4. Raskaustestit antavat oikean tuloksen noin 97 prosentin varmuudella, mutta tarvittaessa negatiivisen testin voi uusia muutaman p\xc3\xa4iv\xc3\xa4n kuluttua vastauksen varmistamiseksi._NEWLINE_Synnytyksen arvioitu ajankohta lasketaan edellisten kuukautisten alkamisp\xc3\xa4iv\xc3\xa4st\xc3\xa4 lukien. T\xc3\xa4ysiaikaisen raskauden kesto on 280 p\xc3\xa4iv\xc3\xa4\xc3\xa4 (40 viikkoa) edellisten kuukautisten alkamisp\xc3\xa4iv\xc3\xa4st\xc3\xa4 tai 38 viikkoa hedelm\xc3\xb6ityksest\xc3\xa4. Koska ovulaatio tapahtuu yleens\xc3\xa4 14 p\xc3\xa4iv\xc3\xa4\xc3\xa4 kuukautisten alkamisen j\xc3\xa4lkeen, siki\xc3\xb6 on siis todellisuudessa noin kaksi viikkoa nuorempi kuin mit\xc3\xa4 raskauden laskettu kesto osoittaa. Mik\xc3\xa4li naisen kuukatiskierto on ep\xc3\xa4s\xc3\xa4\xc3\xa4nn\xc3\xb6llinen, raskauden kesto voidaan m\xc3\xa4\xc3\xa4ritt\xc3\xa4\xc3\xa4 ultra\xc3\xa4\xc3\xa4nitutkimuksen avulla.\n_START_SECTION_\nYksil\xc3\xb6nkehityksen vaiheet ihmisell\xc3\xa4\n_START_PARAGRAPH_\nNaisen normaalin kuukautiskierron aikana, noin 14 p\xc3\xa4iv\xc3\xa4\xc3\xa4 ennen seuraavien kuukautisten alkua munasarjasta vapautuu munasolu ovulaatioksi kutsutussa tapahtumassa. Raskaus alkaa, kun siitti\xc3\xb6 hedelm\xc3\xb6itt\xc3\xa4\xc3\xa4 munasolun munanjohtimessa. Hedelm\xc3\xb6ittynyt munasolu eli tsygootti alkaa jakautua matkalla kohti kohtua. Solurykelm\xc3\xa4asteella oleva alkio saavuttaa kohdun 3\xe2\x80\x935 p\xc3\xa4iv\xc3\xa4n kuluttua ja kiinnittyy kohdun sein\xc3\xa4m\xc3\xa4\xc3\xa4n 5\xe2\x80\x938 p\xc3\xa4iv\xc3\xa4\xc3\xa4 hedelm\xc3\xb6ityksen j\xc3\xa4lkeen. Pian kohtuun saapumisen j\xc3\xa4lkeen solurykelm\xc3\xa4n sis\xc3\xa4\xc3\xa4n avautuu nesteen t\xc3\xa4ytt\xc3\xa4m\xc3\xa4 ontelo, ja solurykelm\xc3\xa4\xc3\xa4 kutsutaan nimell\xc3\xa4 alkiorakkula tai blastokysti. Kohtuun kiinnittymist\xc3\xa4 kutsutaan implantaatioksi. Mik\xc3\xa4li kuukautiskierrossa vapautuu kaksi tai useampia munasoluja, saattaa seurauksena olla monisiki\xc3\xb6raskaus, useimmiten kaksoset._NEWLINE_Alkiokehityksen toisen viikon aikana alkiolle alkaa muodostua istukan suonikalvo ja ruskuaispussi. Kolmannella viikolla tapahtuu alkiokerrosten (endodermi, mesodermi ja ektodermi) muodostuminen, mit\xc3\xa4 kutsutaan gastrulaatioksi. Lis\xc3\xa4ksi alkion hermostoputki, josta kehittyy my\xc3\xb6hemmin keskushermosto, sek\xc3\xa4 selk\xc3\xa4rangan alkujaokkeet (somiitit) alkavat muodostua. Elinten muodostuminen alkaa kolmannesta viikosta eteenp\xc3\xa4in, ja kahdeksannella viikolla l\xc3\xa4hes kaikki elimet aivoja ja selk\xc3\xa4ydint\xc3\xa4 lukuun ottamatta ovat p\xc3\xa4\xc3\xa4osin valmiit. Keskushermosto ja keuhkot jatkavat kehittymist\xc3\xa4 syntym\xc3\xa4\xc3\xa4n saakka. Kun hedelm\xc3\xb6ittymisest\xc3\xa4 on kulunut kahdeksan viikkoa (10. raskausviikko), alkiota aletaan kutsua siki\xc3\xb6ksi. Nainen voi tuntea siki\xc3\xb6n liikkeet noin 16.\xe2\x80\x9320. raskausviikolla._NEWLINE_Raskaus jaetaan kolmeen raskauskolmannekseen eli trimesteriin, joista ensimm\xc3\xa4inen k\xc3\xa4sitt\xc3\xa4\xc3\xa4 viikot 0\xe2\x80\x9312, toinen viikot 13\xe2\x80\x9324 ja kolmas 25. viikosta synnytykseen. Siki\xc3\xb6n katsotaan yleens\xc3\xa4 olevan elinkelpoinen 24. raskausviikosta eteenp\xc3\xa4in. Synnytyksest\xc3\xa4 puhutaan, kun raskaus on kest\xc3\xa4nyt 22 viikkoa tai, jos raskauden kesto on ep\xc3\xa4varma, siki\xc3\xb6n paino on v\xc3\xa4hint\xc3\xa4\xc3\xa4n 500 grammaa. Keskoseksi kutsutaan ennen raskausviikkoa 37 syntynytt\xc3\xa4 lasta.\n_START_SECTION_\nRaskausajan tutkimukset\n_START_PARAGRAPH_\nSuomessa kaikkia raskauksia pyrit\xc3\xa4\xc3\xa4n seuraamaan s\xc3\xa4\xc3\xa4nn\xc3\xb6llisill\xc3\xa4 neuvolak\xc3\xa4ynneill\xc3\xa4. Raskaana olevalta naiselta tutkitaan raskauden kannalta oleellisia verikokeita kuten hemoglobiini, veriryhm\xc3\xa4 ja Rh-tekij\xc3\xa4, hepatiitti- ja kuppatesti, HIV-vasta-aineet ja virtsan proteiini ja sokeri. Lis\xc3\xa4ksi seurataan verenpainetta, painoa, siki\xc3\xb6n syketaajuutta ja kohdunsuun tilaa. _NEWLINE_Halutessaan \xc3\xa4iti voi osallistua siki\xc3\xb6seulontatutkimuksiin. Ensimm\xc3\xa4inen \xc3\xa4idin seerumista mitattaviin merkkiaineisiin perustuva seulontatutkimus, toisen raskauskolmanneksen seerumiseula, tuli Suomessa k\xc3\xa4ytt\xc3\xb6\xc3\xb6n 1990-luvun alussa. Kehittyneiss\xc3\xa4 maissa Downin syndrooma- eli 21-trisomiaseulonnassa on nyky\xc3\xa4\xc3\xa4n siirrytty tai ollaan siirtym\xc3\xa4ss\xc3\xa4 ensimm\xc3\xa4isen raskauskolmanneksen seerumitutkimukseen, jonka etuina ovat parempi tarkkuus ja varhaisempi tuloksen saaminen. Paras t\xc3\xa4ll\xc3\xa4 hetkell\xc3\xa4 k\xc3\xa4ytt\xc3\xb6\xc3\xb6n soveltuva seulontatesti on yhdistetty siki\xc3\xb6n seerumiseulonta ja niskaturvotuksen mittaus._NEWLINE_Seerumiseulonta_NEWLINE_Toisen raskauskolmanneksen seerumiseulassa noin 15. raskausviikolla otettavasta verin\xc3\xa4ytteest\xc3\xa4 m\xc3\xa4\xc3\xa4ritet\xc3\xa4\xc3\xa4n alfafetoproteiini (AFP)- ja istukkahormoni (hCG)-pitoisuudet. Kun tulosten tulkinnassa otetaan huomioon \xc3\xa4idin ik\xc3\xa4, voidaan erottaa pieni riskiryhm\xc3\xa4, jolle syntyy todenn\xc3\xa4k\xc3\xb6isemmin Downin syndroomaa sairastavia lapsia. Jos seulontaraja asetetaan siten, ett\xc3\xa4 noin 5\xc2\xa0% raskaana olevista ohjautuu jatkotutkimuksena tarjottavaan lapsivesitutkimukseen, l\xc3\xb6ytyy seulonnassa noin 60\xc2\xa0% Down-raskauksista._NEWLINE_Ensimm\xc3\xa4isen raskauskolmanneksen seerumiseulassa mitataan noin 8.\xe2\x80\x9312. raskausviikolla plasmaproteiini A:n (PAPP-A) ja hCG:n tai sen vapaan beeta-alayksik\xc3\xb6n (hCG\xc3\x9f-V) pitoisuudet, jotka ovat poikkeavia Down-raskauksissa verrattuna raskauden keston mukaisiin keskim\xc3\xa4\xc3\xa4r\xc3\xa4isiin pitoisuuksiin. Riski\xc3\xa4 laskettaessa otetaan huomioon \xc3\xa4idin ik\xc3\xa4._NEWLINE_Ultra\xc3\xa4\xc3\xa4nitutkimus_NEWLINE_Nyky\xc3\xa4\xc3\xa4n l\xc3\xa4hes kaikissa raskauksissa suoritetaan siki\xc3\xb6n ultra\xc3\xa4\xc3\xa4nitutkimuksia. Ultra\xc3\xa4\xc3\xa4nitutkimuksen avulla seulotaan siki\xc3\xb6n niskaturvotusta noin 10.\xe2\x80\x9313. raskausviikolla, koska Down-siki\xc3\xb6ill\xc3\xa4 on havaittu olevan enemm\xc3\xa4n niskan ihonalaista nestekertym\xc3\xa4\xc3\xa4 verrattuna muihin siki\xc3\xb6ihin. Varhaisella ultra\xc3\xa4\xc3\xa4nitutkimuksella voidaan todeta my\xc3\xb6s raskauden kesto, siki\xc3\xb6iden m\xc3\xa4\xc3\xa4r\xc3\xa4 ja elossaolo, istukan paikka, kohdun sis\xc3\xa4suun tilanne sek\xc3\xa4 mahdolliset kohtu- ja munasarjaprosessit. Raskauden my\xc3\xb6hemm\xc3\xa4ss\xc3\xa4 vaiheessa ultra\xc3\xa4\xc3\xa4nitutkimusta k\xc3\xa4ytet\xc3\xa4\xc3\xa4n siki\xc3\xb6n rakennepoikkeavuuksien l\xc3\xb6yt\xc3\xa4miseen. Loppuraskaudessa siki\xc3\xb6n vointia voidaan seurata tarkkailemalla ultra\xc3\xa4\xc3\xa4nell\xc3\xa4 napanuoran ja siki\xc3\xb6n verenkierron verivirtauksia sek\xc3\xa4 siki\xc3\xb6n liikkeit\xc3\xa4._NEWLINE_Kromosomitutkimus_NEWLINE_Siki\xc3\xb6n kromosomitutkimus tehd\xc3\xa4\xc3\xa4n joko istukan tai lapsiveden soluista. Tutkimus on varsin luotettava, ja sen avulla voidaan l\xc3\xb6yt\xc3\xa4\xc3\xa4 suurin osa kromosomipoikkeavuuksista. Kromosomitutkimus tehd\xc3\xa4\xc3\xa4n seulonnan jatkotutkimuksena, ja siki\xc3\xb6n kromosomin\xc3\xa4ytteen ottamiseen liittyy pieni keskenmenoriski (noin 0,5\xc2\xa0% tai pienempi).\n_START_SECTION_\nRaskausajan altistus kemikaaleille\n_START_PARAGRAPH_\nVuonna 2018 on kehitetty uusi massaspektrometriaan perustuva testausmenetelm\xc3\xa4, jolla voidaan tarkistaa raskaana olevan naisen verest\xc3\xa4 696 kemikaalia kerralla. Testiss\xc3\xa4 etsit\xc3\xa4\xc3\xa4n orgaanisia happoja joissa on v\xc3\xa4hint\xc3\xa4\xc3\xa4n yksi ionisoituva protoni. T\xc3\xa4llaisia k\xc3\xa4ytet\xc3\xa4\xc3\xa4n laajasti hy\xc3\xb6nteismyrkyiss\xc3\xa4 ja kuluttajatuotteissa. Joillain testin l\xc3\xb6yt\xc3\xa4mill\xc3\xa4 yhdisteill\xc3\xa4 on kehossa hormonin kaltaisia vaikutuksia, t\xc3\xa4llaisia hormonih\xc3\xa4irik\xc3\xb6it\xc3\xa4 ovat esimerkiksi bisfenoli A, metyyliparabeeni ja triklosaani. Osa yhdisteist\xc3\xa4 on haitallisia kehittyv\xc3\xa4lle siki\xc3\xb6lle.'